Corona Protocol: সোমবার থেকে সন্ধে ৭ টার পর রাজ্যে বন্ধ লোকাল ট্রেন

কলকাতা: আশঙ্কাই সত্যি হল। সোমবার ৩ জানুয়ারি থেকে সন্ধে ৭ টার পরে রাজ্যে বন্ধ লোকাল ট্রেন পরিষেবা। বাকি সময় ৫০ শতাংশ আসনে যাত্রী নিয়ে পরিষেবা চালু থাকবে। রবিবার নবান্ন থেকে জানিয়ে দিলেন হরিকৃষ্ণ দ্বিবেদী। ট্রেনের পাশাপাশি মেট্রোও চলবে ৫০ শতাংশ যাত্রী নিয়ে।

কয়েকদিন ধরেই রাজ্য হু হু করে বাড়ছে দৈনিক করোনা সংক্রমণ। ওমিক্রনের আতঙ্ক বাড়ছিল। মুখ্যমন্ত্রী মমতা বন্দ্যোপাধ্যায় আগেই জানিয়ে দিয়েছিলেন, সোমবার থেকেই করোনাবিধি কঠোর করতে চলেছে রাজ্য। ট্রেন পরিষেবা বিষয়েও ভাবনা-চিন্তা করতে বলেন প্রশাসনিক কর্তাদের। তারপরই আজ নবান্নের ঘোষণা ৫০ শতাংশ যাত্রী নিয়ে চলবে লোকাল ট্রেন।

সামনেই গঙ্গাসাগর, তখন কীভাবে পরিস্থিতি মোকাবিলা করা হবে? সে প্রসঙ্গে মুখ্যসচিবের ঘোষণা, ৫০ শতাংশ আসনে যাত্রী নিয়ে লোকাল পরিষেবা চলবে। তবে, মেট্রো পরিষেবার ক্ষেত্রে ৫০ শতাংশ আসনে যাত্রী ছাড়া আর কোনও বিধি নিষেধ থাকছে না। তবে, দূর পাল্লার ট্রেনের ক্ষেত্রে কোনও কড়াকড়ি থাকছে না আপাতত।