Corona Protocol: সোমবার থেকে রাজ্যে বন্ধ স্কুল-কলেজ

কলকাতা: রাজ্য হু হু করে করোনা সংক্রমণ বাড়তেই বন্ধ স্কুল,কলেজ ও বিশ্ব বিদ্যালয়ের দরজা। শুধুমাত্র ৫০ শতাংশ কর্মী নিয়ে প্রশাসনিক কাজ চলবে। রবিবার সাংবাদিক সম্মেলন করে এ কথা স্পষ্ট জানিয়ে দিলেন রাজ্যের মুখ্যসচিব হরিকৃষ্ণ দ্বিবেদী। স্কুল-কলেজ বন্ধের ঘোষণা করলেও কবে বা কতদিনে বিধিনিষেধ উঠবে সে বিষয়ে কিছুই বলা হয়নি।

কয়েকদিন ধরেই রাজ্যে হু হু করে বাড়ছে দৈনিক করোনা সংক্রমণ। ওমিক্রনের আতঙ্ক বাড়ছিল। মুখ্যমন্ত্রী মমতা বন্দ্যোপাধ্যায় আগেই জানিয়ে দিয়েছিলেন, সোমবার থেকেই করোনাবিধি কঠোর করতে চলেছে রাজ্য। ট্রেন পরিষেবা বিষয়েও ভাবনা-চিন্তা করতে বলেন প্রশাসনিক কর্তাদের। তারপরই আজ নবান্নের ঘোষণা ৫০ শতাংশ আসনে যাত্রী নিয়ে চলবে লোকাল ট্রেন। বন্ধ থাকবে স্কুল-কলেজ।

২৫ ডিসেম্বরের পর থেকে ধারাবাহিকভাবে রাজ্যের করোনা সংক্রমণ বেড়েই চলেছে৷ একই সঙ্গে হু হু করে বাড়ছে সংক্রমণের হার (Positivity Rate)৷ শনিবার স্বাস্থ্য দফতরের বুলেটিন অনুযায়ী, গত ২৪ ঘণ্টায় ৪ হাজার ৫১২ জন করোনা আক্রান্ত হয়েছেন৷ একই সঙ্গে পজিটিভির হার বেড়ে দাঁড়িয়েছে ১২.০২ শতাংশ৷ গত ২৪ ঘণ্টায় রাজ্যে ৯ জন করোনা আক্রান্তের মৃত্যু হয়েছে৷